CELEX: 32019D0120
Language: hu
Date: 2019-01-24 00:00:00
Title: A Bizottság (EU) 2019/120 végrehajtási határozata (2019. január 24.) a 2008/90/EK tanácsi irányelvnek a harmadik országból származó gyümölcstermő növények szaporítóanyagaira, illetve a gyümölcstermesztésre szánt gyümölcstermő növényekre vonatkozó behozatali feltételekkel kapcsolatos eltérés kiterjesztése tekintetében történő módosításáról (az értesítés a C(2019) 254. számú dokumentummal történt)

28.1.2019   
               
               
                  HU
               
               
                  Az Európai Unió Hivatalos Lapja
               
               
                  L 24/27
               
            
         A BIZOTTSÁG (EU) 2019/120 VÉGREHAJTÁSI HATÁROZATA
         (2019. január 24.)
         a 2008/90/EK tanácsi irányelvnek a harmadik országból származó gyümölcstermő növények szaporítóanyagaira, illetve a gyümölcstermesztésre szánt gyümölcstermő növényekre vonatkozó behozatali feltételekkel kapcsolatos eltérés kiterjesztése tekintetében történő módosításáról
         
            
               (az értesítés a C(2019) 254. számú dokumentummal történt)
            
         
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló, 2008. szeptember 29-i 2008/90/EK tanácsi irányelvre (1) és különösen annak 12. cikke (2) bekezdésének második albekezdésére,
         mivel:
         
                     (1)
                  
                  
                     A 2008/90/EK irányelv 12. cikkének (1) bekezdése értelmében a Bizottságnak el kell döntenie, hogy egy harmadik országban előállított és a szállítók kötelezettségeire, az azonosságra, a jellemzőkre, a növényegészségügyre, a termesztési közegre, a csomagolásra, a vizsgálati rendelkezésekre, a címkézésre és fémzárolásra vonatkozóan azonos garanciákat nyújtó szaporítóanyagok és gyümölcstermő növények mindezekben a vonatkozásokban egyenértékűek-e az Unióban előállított és a fenti irányelv követelményeinek és feltételeinek megfelelő gyümölcstermő növények szaporítóanyagaival és gyümölcstermő növényekkel. A 2008/90/EK irányelv 12. cikkének (2) bekezdése eltérést biztosít, amely lehetővé teszi, hogy a tagállamok az említett döntés meghozataláig a szaporítóanyagok és a gyümölcstermő növények behozatalára legalább az Unióban előállított gyümölcstermő növények szaporítóanyagaira, illetve gyümölcstermő növényekre alkalmazott feltételekkel azonos feltételeket alkalmazzanak.
                  
               
                     (2)
                  
                  
                     Az ilyen eltérést 2018. december 31-ig engedélyezték. A tagállamoknak ezért a 2014/96/EU (2), a 2014/97/EU (3) és a 2014/98/EU (4) bizottsági végrehajtási irányelvnek megfelelő feltételeket kell alkalmazniuk.
                  
               
                     (3)
                  
                  
                     A harmadik országokban érvényben lévő feltételekkel kapcsolatban még mindig nem áll elegendő információ a Bizottság rendelkezésére ahhoz, hogy a vizsgálat jelenlegi szakaszában bármely harmadik ország tekintetében is döntést hozzon.
                  
               
                     (4)
                  
                  
                     Annak érdekében hogy a kereskedelem szerkezete stabil maradjon, a tagállamoknak továbbra is részesülniük kell az említett eltérés nyújtotta előnyökből.
                  
               
                     (5)
                  
                  
                     2019. december 14-től az (EU) 2016/2031 európai parlamenti és tanácsi rendeletben (5) meghatározott új növényegészségügyi szabályokat kell alkalmazni. Az új szabályok értelmében a jelenleg a 2014/98/EU végrehajtási irányelvben felsorolt károsítók, valamint a szaporítóanyagokra vonatkozó egészségügyi követelmények az említett rendelet hatálya alá tartoznak. Ezért helyénvaló elegendő időt hagyni annak értékelésére, hogy a harmadik országok megfelelnek-e az (EU) 2016/2031 rendeletben és végrehajtási jogszabályaiban meghatározott új növényegészségügyi szabályoknak.
                  
               
                     (6)
                  
                  
                     A 2008/90/EK irányelv 12. cikkének (2) bekezdésében meghatározott eltérés alkalmazási időszakát ennélfogva a Bizottság kiterjeszti a 2022. december 31-ig terjedő időszakra.
                  
               
                     (7)
                  
                  
                     A 2008/90/EK irányelvet ezért ennek megfelelően módosítani kell.
                  
               
                     (8)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottsága gyümölcstermő növénynemzetségek és -fajok szaporító- és ültetvényanyagaival foglalkozó szekciójának véleményével,
                  
               ELFOGADTA EZT A HATÁROZATOT:
         
            1. cikk
            A 2008/90/EK irányelv 12. cikke (2) bekezdésének első albekezdésében a „2018. december 31.” időpont helyébe a „2022. december 31.” időpont lép.
         
         
            2. cikk
            Ennek a határozatnak a tagállamok a címzettjei.
         
         
            Kelt Brüsszelben, 2019. január 24-én.
            
               
                  a Bizottság részéről
               
               Vytenis ANDRIUKAITIS
               
                  a Bizottság tagja
               
            
         
         
            (1)  HL L 267., 2008.10.8., 8. o.
         
         
            (2)  A Bizottság 2014/96/EU végrehajtási irányelve (2014. október 15.) a 2008/90/EK tanácsi irányelv hatálya alá tartozó gyümölcstermő növények szaporítóanyagai, illetve gyümölcstermesztésre szánt ültetési anyagok jelöléséről, fémzárolásáról és csomagolásáról (HL L 298., 2014.10.16., 12. o.).
         
            (3)  A Bizottság 2014/97/EU végrehajtási irányelve (2014. október 15.) a 2008/90/EK tanácsi irányelvnek a szállítók és a fajták nyilvántartásba vétele, valamint a közös fajtajegyzék tekintetében történő végrehajtásáról (HL L 298., 2014.10.16., 16. o.).
         
            (4)  A Bizottság 2014/98/EU végrehajtási irányelve (2014. október 15.) a 2008/90/EK tanácsi irányelvnek az ugyanazon irányelv I. mellékletében említett gyümölcstermő növénynemzetségekre és növényfajokra vonatkozó különleges követelmények, a szállítók által teljesítendő különleges követelmények és a hivatalos vizsgálatokra vonatkozó részletes szabályok tekintetében történő végrehajtásáról (HL L 298., 2014.10.16., 22. o.).
         
            (5)  Az Európai Parlament és a Tanács (EU) 2016/2031 rendelete (2016. október 26.) a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről (HL L 317., 2016.11.23., 4. o.).